ซีไอเอ็มบี ควักพันล้าน ปล่อยกู้บ้าน
ซีไอเอ็มบี ไทย จัดโปรฯ กู้บ้านหลังแรก ดอกเบี้ยเฉลี่ย 3 ปีแรก 3.69% ฟรีค่าจดจำนองและค่าประเมินหลักทรัพย์ ตุนเงินปล่อยกู้ 1,000 ล้าน
5 ต.ค. 2559

ซีไอเอ็มบี ไทย จัดโปรฯ กู้บ้านหลังแรก ดอกเบี้ยเฉลี่ย 3 ปีแรก 3.69% ฟรีค่าจดจำนองและค่าประเมินหลักทรัพย์ ตุนเงินปล่อยกู้ 1,000 ล้าน
น.ส.อรอนงค์ อุดมก้านตรง ผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย สายธุรกิจรายย่อย ธนาคาร ซีไอเอ็มบี ไทย เปิดเผยว่า ธนาคารออกโปรโมชั่นสำหรับผู้ซื้อบ้านหลังแรก “สินเชื่อบ้าน Home Loan 4U : กู้ซื้อบ้านหลังแรกกับธนาคาร อัตราดอกเบี้ยพิเศษเฉลี่ย 3 ปีแรก 3.69% ต่อปี และฟรีค่าจดจำนองและค่าประเมินราคาหลักทรัพย์ โดยธนาคารเตรียมวงเงินปล่อยกู้ซื้อบ้านหลังแรกไว้ 1,000 ล้านบาท และคาดว่าทั้งปียอดสินเชื่อบ้านคงค้างจะเติบโตได้ตามเป้าหมายที่ 6.4 หมื่นล้านบาท
ทั้งนี้ โปรโมชั่นนี้จะเหมาะกับผู้ที่จะซื้อบ้านหลังแรก เฉพาะฟรีค่าจดจำนอง 1% ของเงินกู้บ้าน ถ้าเงินกู้ 2 ล้าน ก็ต้องจ่าย 2 หมื่นบาท ซึ่งเมื่อต้นปีค่าจดจำนองนี้ได้รับการผ่อนผันจากมาตรการภาครัฐที่ต้องการช่วยคนซื้อบ้านแต่ก็ได้สิ้นสุดไปแล้วเมื่อเดือน เม.ย.ที่ผ่านมา 
อย่างไรก็ดี ผู้กู้ซื้อบ้านหลังแรกเป็นสินเชื่อบ้านสำหรับพนักงานประจำที่มีรายได้ต่อเดือน 3 หมื่นบาทขึ้นไป (รวมผู้กู้หลักและผู้กู้ร่วม) วงเงินสินเชื่อตั้งแต่ 1.5 ล้านบาทขึ้นไป แบ่งเป็นพนักงานประจำที่มีรายได้ต่อเดือนตั้งแต่ 3-5 หมื่นบาท กู้ได้สูงสุด 2 ล้านบาท รายได้ต่อเดือนมากกว่า 5-7 หมื่นบาท กู้ได้สูงสุด 4 ล้านบาท รายได้ต่อเดือนมากกว่า 7 หมื่นบาท-1 แสนบาท กู้ได้สูงสุด 5 ล้านบาท รายได้ต่อเดือนมากกว่า 1 แสนบาทขึ้นไป กู้ได้สูงสุด 7 ล้านบาท